Анэдэлъхубзэхэм я щытыкIэм егъэпIейтей
Егъэджэныгъэм и фIагъыр къыщапщытэ республикэ центрым дыгъуасэ щекIуэкIащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм епхауэ лажьэ Жылагъуэ советым и зэхуэс. Советым хэтхэм нэмыщI зэIущIэм кърагъэблэгъат республикэм и еджапIэ нэхъыщхьэхэм, къулыкъущIапIэ зэмылIэужьыгъуэхэм я лIыкIуэхэр, курыт школхэм анэдэлъхубзэр щезыгъэдж лэжьакIуэ пашэхэр, нэгъуэщIхэри.
ЗэIущIэм и утыкум Iуэхугъуэ зыбжанэ къыщаIэтащ, арщхьэкIэ псом нэхърэ нэхъыщхьэр республикэм щыпсэу лъэпкъхэм (адыгэхэм-рэ балъкъэрхэмрэ) я анэдэлъхубзэхэр мы зэманым зэрыт щытыкIэр нэсу къэпщытэным епхахэр арат. А IуэхугъуэмкIэ доклад шэщIа ищIащ КъБКъУ-м урысыбзэмкIэ и кафедрэм и унафэщI Башиевэ Светланэ. Абы жиIахэм къыдыщIагъуу икIи докладыр къызэпкърахыу къэпсэлъащ университетым адыгэбзэмкIэ и кафедрэм и унафэщI Къардэн Мусэдин, Къэбэрдей-Балъкъэрым Гуманитар къэхутэныгъэхэмкIэ и институтым и къудамэхэм я унафэщIхэу, щIэныгъэ лэжьакIуэхэу БакIуу Хъанджэрий, БищIо Борис, Табыщ Мурат, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд сымэ, нэгъуэщIхэри.
Жылагъуэ советым къыщащтащ зытепсэлъыхьа Iуэхухэм ехьэлIа унафэхэр.
Зэхуэсыр иригъэкIуэкIащ Жылагъуэ советым и унафэщI, ДАХ-м и тхьэмадэ Сэхъурокъуэ Хьэутий.
ЖЫЛАСЭ Маритэ.
